ཟླ་བ་གཅིག་རིང་ཤྲི་ལངྐ་ལྷོ་ནས་བྱང་བར་གོམ་འགྲུལ་གནས་སྐོར་བྱེད་སྐབས་ས་གནས་གང་སར་མི་མང་གི་ངོས་ནས་སྣེ་ལེན་བཟང་པོ་ཐོབ་པ་ཙམ་མ་ཟད།རིགས་རུས་དང་ཆོས་ལུགས་འདྲ་མིན་གྱི་མི་མང་རྣམས་མཛའ་བརྩེ་འཆམ་མཐུན་ངང་གནས་པ་མཐོང་དུས་སེམས་འགུལ་འཐེབ་པ་ཞིག་བྱུང་།ང་ཚོ་ཁ་ཆེ་དང་ཧིན་དྷུ་ཆོས་བྱེད་མི་མང་སྡོད་གནས་ཁུལ་བསྐྱོད་སྐབས་ཟས་དང་གནས་དང་།སྨོན་ལམ་གྱི་མཐུན་རྐྱེན་སྦྱར་བ་དང་།མི་བརྒྱ་ཁྲག་ཁ་ཤས་ཁོང་ཚོའི་གྲོང་བརྡལ་དང།གྲོང་གསེབ།གནས་རྩ་ཆེན་བརྒྱུད་བསྐྱོད་སྐབས་མི་དགའ་བའི་རྣམ་འགྱུར་སྟོན་མཁན་གཅིག་ཀྱང་མ་བྱུང་།ལོ་བཅུ་ཁྲག་གསུམ་རིང་དྲག་པོའི་དམག་འཛིང་མྱང་མྱོང་བའི་རྒྱལ་ཁབ་འདིའི་མི་རྣམས་འཛུམ་མདངས་དང་དགོངས་ཡངས་ངང་མི་ཚེ་སྐྱེལ་བཞིན་པ་མཐོང་དུས་ཡིད་ཆེས་དཀའ་བ་ཞིག་བྱུང་།ང་ཚོ་ལྷོ་ཕྱོགས་ནས་བྱང་ཕྱོགས་བར་གོམ་འགྲུལ་བྱས་པ་ཡིན་ཙང་།མི་མང་དང་གཞུང་གི་ངོས་ནས་མི་མཐུན་པའི་གནས་ཚུལ་ཡོད་རིགས་སྦ་གསང་བྱེད་ཐུབ་རྒྱུ་ཁག་པོ་རེད་བསམས་ཀྱིས།ང་ཚོ་མི་མང་མཉམ་དུ་འབྲེལ་མོལ་བྱེད་རྒྱུའི་རང་དབང་ཡོད་ཅིང་།ངས་མི་མང་པོ་ཞིག་ལ་སྡུག་པོ་འདི་འདྲ་མྱང་བའི་རྗེས་ད་དུང་བློ་བདེ་བག་ཕེབས་ངང་གནས་ཐུབ་པ་ཇི་འདྲ་ཡིན་ནམ་དྲིས་པར།ཁོང་ཚོས་ནང་པའི་དགེ་འདུན་པ་ཚོས་ལས་རྒྱུ་འབྲས་དང་།ཡི་རངས།བཟོད་སྒོམ།དགོངས་ཡངས་བཅས་ཀྱི་བསླབ་སྟོན་བྱས་པའི་འབྲས་བུ་ཡིན་ཚུལ་བརྗོད་བྱུང་།ངའི་གྲོགས་པོ་དང་སློབ་བུ་ཁ་ཅིག་ཆོས་དང་།ལྷག་པར་དུ་ལས་རྒྱུ་འབྲས་ལ་ཐེ་ཚོམ་ཡོད་ནའང་།ང་ཚོས་ལོ་ངོ་སུམ་ཅུ་དམག་འཛིང་ནང་གནས་པའི་ཤྲི་ལངྐའི་མི་མང་ཚོར་སངས་རྒྱས་ཀྱི་ཆོས་དེ་གལ་ཆེན་པོ་ཇི་འདྲ་ཡིན་མཐོང་བྱུང་།ཕ་མ་ཚོ་སྔ་དྲོ་ལས་ཀར་འགྲོ་དུས་རང་གི་ཕྲུག་གུར་ཕྱི་དྲོ་ནང་ལ་ལོག་མི་ཐུབ་པའམ་དྲག་སྤྱོད་པའི་འཐབ་རྒོལ་ནང་འཆི་སྲིད་ཀྱི་རེད་ཅེས་ཤོད་ཀྱི་ཡོད་པ་རེད།ཕྲུག་གུ་ཚོར་སངས་རྒྱས་ཀྱི་བཀའ་ལ་རྩིས་ཏེ་བྱམས་བརྩེ་དང་།བཟོད་བསྲན།བསམ་ཤེས་བཅས་ཀྱི་ངང་འཚོ་བ་བསྐྱལ་དགོས་པ་དང་།ལས་ངན་པ་རྫོགས་མཐར་ཞི་བདེ་ཡོང་རྒྱུ་ཡིནཔའི་བསླབ་བྱ་བྱེད་ཀྱི་ཡོད་པ་རེད།འདི་ནི་ཆོས་ཉམས་ལེན་གྱི་རྗེས་འབྲས་རེད།